Diari Oficial de la Generalitat Valenciana


Sumari del DOGV 7980, del 15-02-2017 (2017/1198)

DECRET 1/2017, de 23 de gener, del president de la Generalitat, pel qual s'estableixen les bases reguladores per a la concessió de beques per a la realització de pràctiques professionals de persones amb titulació universitària en la Direcció General de l'Agència de Seguretat i Resposta a les Emergències.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/01/23/1/dof/vci/html**

### Dades del document

Número de DOGV
:   7980

Data del DOGV
:   15-02-2017

Secció del DOGV
:   I. DISPOSICIONS GENERALS

Número del document
:   2017/1198


Data del document
:   23-01-2017

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació

DECRET 1/2017, de 23 de gener, del president de la Generalitat, pel qual s'estableixen les bases reguladores per a la concessió de beques per a la realització de pràctiques professionals de persones amb titulació universitària en la Direcció General de l'Agència de Seguretat i Resposta a les Emergències. [2017/1198]  
ÍNDEX  
  
Preàmbul  
Títol I. Disposicions generals  
Article 1. Objecte de la subvenció  
Article 2. Convocatòries i concessió de les subvencions  
Article 3. Requisits dels beneficiaris  
Títol II. Criteris objectius d'atorgament de les beques  
Article 4. Barem per a avaluar els mèrits personals  
Títol III. Procediment  
Capítol I. Iniciació del procediment  
Article 5. Iniciació  
Article 6. Sol·licituds  
Article 7. Documentació acreditativa dels mèrits  
Capítol II. Instrucció del procediment  
Article 8. Ordenació  
Article 9. Comissió avaluadora  
Article 10. Procés de selecció  
Capítol III. Finalització del procediment  
Article 11. Concessió, notificació i publicitat  
Títol IV. Exercici de les beques i obligacions  
Article 12. Unitat de realització de les pràctiques  
Article 13. Duració de les beques  
Article 14. Obligacions i drets dels beneficiaris  
Article 15. Règim d'incompatibilitats  
Article 16. Obligacions de l'entitat concedent  
Article 17. Borsa de reserva  
Títol V. Quantia, pagament i justificació de les beques  
Article 18. Dotació econòmica individual  
Article 19. Pagament i justificació  
Article 20. Pèrdua del dret al cobrament i reintegrament  
Article 21. Suspensió de la beca  
Article 22. Dades de caràcter personal  
Disposicions addicionals  
Primera. Despesa pública  
Segona. Facultat de desenvolupament, interpretació i resolució d'incidències  
Tercera. Concessió  
Disposició final  
Única. Entrada en vigor  
  
  
PREÀMBUL  
  
El Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, determina en l'article 6, apartat 1, que l'Agència de Seguretat i Resposta a les Emergències, sota la dependència del president de la Generalitat, assumeix, entre altres, les funcions en matèria de seguretat pública i protecció ciutadana, en matèria de formació de policies locals, personal de serveis essencials i complementaris d'intervenció enfront d'emergències, i en matèria de protecció civil.  
Des de l'Agència de Seguretat i Resposta a les Emergències, com a complement a la formació que es porta a cap per al personal de seguretat i d'emergències, en el marc de la política de la Generalitat dirigida a l'especialització dels llicenciats que han acabat els estudis en dates recents, es considera necessari disposar de beques de pràctiques professionals per a fer-les dins de l'àmbit competencial de la mencionada agència.  
Amb aquestes beques es dóna suport a la formació complementària, la millora i l'especialització professional dels titulats universitaris, posant en relació els coneixements adquirits i aquelles noves realitats o perspectives de futur que pogueren derivar-se de la gestió de les polítiques de la Generalitat destinades a la gestió i realització d'activitats formatives en matèries de seguretat i emergències.  
Per tot això, de conformitat amb el que estableix l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en els preceptes declarats bàsics de la Llei 38/2003, de 17 de novembre, general de subvencions, i el seu reglament, aprovat pel Reial decret 887/2006, de 21 de juliol, així com en el Decret 132/2009, de 4 de setembre, del Consell, pel qual es regula la concessió de beques en tot allò que no resulte afectat per l'aplicació de les normes anteriors, i en virtut de les competències atribuïdes en l'article 1 del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, amb un informe previ de l'Advocacia General de la Generalitat, conforme amb el Consell Jurídic Consultiu de la Comunitat Valenciana.  
  
  
DECRETE  
  
TÍTOL I  
Disposicions generals  
  
Article 1. Objecte de la subvenció  
S'estableixen les bases reguladores per a les convocatòries de beques de pràctiques professionals en l'Agència de Seguretat i Resposta a les Emergències.  
  
Article 2. Convocatòries i concessió de les subvencions  
1. Les convocatòries de les subvencions es fan per mitjà d'una resolució de la persona titular de la Presidència de la Generalitat.  
2. Les convocatòries de les subvencions han de determinar el nombre de beques, la dependència i el lloc, així com l'activitat pràctica que calga exercir, i en tot cas han d'incloure, almenys, els aspectes que estableix l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. La concessió de les subvencions es realitza en règim de concurrència competitiva, i regeixen els principis de publicitat, transparència, objectivitat, igualtat i no discriminació.  
  
Article 3. Requisits dels beneficiaris  
1. Les persones que sol·liciten participar en la convocatòria han de reunir els requisits següents en la data en què acabe el termini de presentació de sol·licituds:  
a) Tindre la nacionalitat espanyola o ser nacional d'un estat membre de la Unió Europea. Els aspirants que no posseïsquen la nacionalitat espanyola han d'acreditar coneixements suficients en alguna de les llengües oficials de la Comunitat Valenciana; aspecte que s'ha de verificar, si és el cas, durant el procés de selecció.  
b) No ser major de 35 anys.  
c) Estar en possessió d'una llicenciatura o grau en Dret, Criminologia, ADE, Psicologia, Pedagogia o Sociologia, amb titulacions expedides o homologades per les autoritats espanyoles corresponents, i que no hagen transcorregut més de cinc anys des que van acabar els estudis.  
  
d) No haver sigut beneficiari o beneficiària de beques de pràctiques professionals en la Generalitat per un període igual o superior a 36 mesos.  
e) No trobar-se incurs en les prohibicions per a obtindre la condició de beneficiari o beneficiària, que estableix l'article 13 de la Llei 38/2003, de 17 de novembre, general de subvencions.  
2. No podran optar a aquestes beques els qui, en el moment de publicar-se la convocatòria, ja estiguen fruint d'una beca de pràctiques professionals en la Generalitat, llevat que concórreguen a la mateixa beca de què gaudeixen o que resten menys de dos mesos perquè se'ls acabe.  
  
  
TÍTOL II  
Criteris objectius d'atorgament de les beques  
  
Article 4. Barem per a avaluar els mèrits personals  
Els mèrits dels sol·licitants de cada una de les convocatòries de beques es baremen segons els criteris següents:  
A. Expedient acadèmic (puntuació màxima 13 punts)  
1. La puntuació assignada a l'expedient acadèmic ha de coincidir amb la nota mitjana ponderada, i dóna lloc a una valoració entre 5 i 10 punts d'acord amb l'escala següent:  
- Nota mitjana 5: 5 punts.  
- Nota mitjana 6: 6 punts.  
- Nota mitjana 7: 7 punts.  
- Nota mitjana 8: 8 punts.  
- Nota mitjana 9: 9 punts.  
- Nota mitjana 10: 10 punts.  
Quan la ponderació s'haja realitzat amb un sistema de puntuació de 0 a 4, s'ha aplicar el que disposen els apartats 4 i 5 de l'article 13 del Reial decret 1267/1994, de 10 de juny, pel qual es modifica el Reial decret 1497/1987, de 27 de novembre, pel qual s'estableixen les directrius generals comunes dels plans d'estudis dels títols universitaris de caràcter oficial.  
2. Altres títols acadèmics oficials que no constituïsquen un requisit per a la concessió de les beques convocades es valoren amb un màxim de 3 punts, atenent l'escala següent:  
- Doctor: 2 punts.  
- Altres llicenciatures: 1 punt.  
- Altres diplomatures: 0,5 punts.  
B. Coneixements de valencià (puntuació màxima 2,5 punts)  
1. Només es valoren els certificats expedits o homologats per la Junta Qualificadora de Coneixements de Valencià, d'acord amb l'escala següent i es puntua exclusivament el nivell més alt acreditat.  
  
- Oral: 0,25 punts.  
- Elemental: 0,5 punts.  
- Mitjà: 0,75 punts.  
- Superior: 1 punt.  
2. Altres certificats reconeguts oficialment, d'acord amb la puntuació següent:  
- Llenguatge administratiu: 0,5 punts.  
- Llenguatge als mitjans de comunicació: 0,5 punts.  
- Correcció de textos: 0,5 punts.  
C. Coneixement d'idiomes de la Unió Europea (puntuació màxima 2 punts)  
1. Es valora cada nivell superat, d'acord amb el Marc comú europeu de referència per a les llengües, amb 0,2 punts.  
Només es valoren els títols expedits per les escoles oficials d'idiomes, universitats, ministeris o qualsevol organisme oficial acreditat. En cas que el coneixement d'un idioma s'acredite per mitjà de títol universitari i aquest títol haja sigut puntuat en el subapartat A-2 d'aquest barem, no es pot computar també dins d'aquest subapartat C-1.  
  
La valoració màxima que es pot obtindre en aquest subapartat és d'1 punt.  
2. Altres idiomes cooficials de la Unió Europea es valoren amb un màxim d'1 punt, a raó de 0,1 punts per cada nivell superat. A aquest efecte, només se n'admet l'acreditació per mitjà de títols expedits per escoles oficials d'idiomes, universitats, ministeris o organismes oficials acreditats.  
3. En aquest apartat no es valoren en cap cas els coneixements de valencià ni els cursos a què es refereix l'apartat D d'aquest barem.  
  
D. Coneixements addicionals (puntuació màxima 6 punts)  
1. L'experiència professional relacionada directament amb l'objecte de les beques convocades, que està referida a les matèries de seguretat i emergències, es valora amb un màxim de 2 punts, a raó de 0,1 punts per cada mes complet treballat.  
2. Els cursos de formació relacionats amb l'objecte de les beques convocades, que estan referits a les matèries de seguretat i emergències, es valoren amb un màxim de 4 punts, atenent als criteris que s'expliciten tot seguit.  
Es valoren els cursos de formació i perfeccionament relacionats amb l'objecte de la beca de duració igual o superior a 15 hores, que hagen sigut cursats o impartits per la persona interessada, d'acord amb l'escala següent:  
- De 200 o més hores: 3 punts.  
- De 100 o més hores: 2 punts.  
- De 75 o més hores: 1,5 punts.  
- De 50 o més hores: 1 punt.  
- De 25 o més hores: 0,5 punts.  
- De 15 o més hores: 0,2 punts.  
Els cursos a què haja assistit la persona interessada o que aquesta haja impartit han de pertànyer a organismes oficials o centres de formació reconeguts i es valoren una sola vegada, amb independència d'haver cursat o impartit successives edicions del mateix curs.  
En aquest subapartat no es valoren en cap cas els cursos a què es refereixen els anteriors apartats B i C d'aquest barem.  
E. Altres mèrits i circumstàncies personals (puntuació màxima 3 punts)  
Es concedeix fins a un màxim de 3 punts pels següents mèrits i circumstàncies personals, sempre que siguen degudament acreditats:  
  
1. Es concedeix fins a un màxim d'1 punt pels mèrits següents, sempre que siguen degudament acreditats. Els cursos de formació, jornades, seminaris o congressos a què haja assistit o que haja impartit la persona interessada, que no tinguen relació amb l'objecte de les beques convocades, però sí que estiguen vinculats amb les matèries que constitueixen l'objecte de la titulació admesa per a concórrer a aquesta convocatòria en l'article 3, poden ser valorats amb un màxim de 0,5 punts.  
  
2. Participació activa de voluntariat en projectes i programes de les entitats que presten serveis d'atenció social a persones, col·lectius i grups vulnerables en els àmbits següents: infància, persones amb diversitat funcional, majors i dependents, dones víctimes de violència de gènere, persones marginades, sense llar o en situació d'exclusió social, immigrants, refugiats i cooperació internacional. Es valora a raó de 0,25 per trimestre de participació en projectes o programes, amb una puntuació màxima d'1 punt.  
La participació activa de voluntariat social ha de ser acreditada per certificació administrativa o de la/s'entitat/és d'iniciativa social on s'haja desenvolupat.  
3. A les persones sol·licitants amb diversitat funcional amb un grau de discapacitat igual o superior al 33 per cent o víctimes de violència de gènere, 1 punt.  
El reconeixement de persona amb diversitat funcional l'ha de efectuar l'òrgan competent per a valorar la discapacitat en els termes establits reglamentàriament.  
F. Entrevista (puntuació màxima 6 punts)  
Aquelles persones que obtinguen una valoració mínima de 10 punts en la suma dels cinc primers apartats d'aquest barem de mèrits seran convocades a una entrevista que versarà sobre la seua formació, la seua trajectòria acadèmica i professional i els seus coneixements entorn de les matèries relacionades amb l'objecte de les beques convocades.  
L'entrevista es pot valorar amb un màxim de 6 punts, i el resultat s'ha de sumar a la puntuació que haja obtingut cada aspirant en els apartats anteriors d'aquest barem, a fi d'obtindre, com a resultat, la puntuació final del procés de selecció.  
Per a superar l'entrevista personal cal obtindre, com a mínim, un punt, i és la comissió avaluadora la que ha d'establir els criteris de ponderació per a determinar l'atorgament de la puntuació corresponent a cada aspirant.  
De conformitat amb el que estableix l'article 17, apartat 2, de la convocatòria, els aspirants que, després d'haver sigut citats a l'entrevista, hagen sigut avaluats per aquest concepte i no hagen resultat adjudicataris de les beques, quedaran inclosos, per ordre decreixent de puntuació, en la borsa de reserva corresponent.  
  
  
TÍTOL III  
Procediment  
  
CAPÍTOL I  
Iniciació del procediment  
  
Article 5. Iniciació  
El termini de presentació de sol·licituds és de quinze dies hàbils, comptats a partir de l'endemà de la publicació de la convocatòria en el Diari Oficial de la Generalitat Valenciana.  
  
Article 6. Sol·licituds  
1. Les persones aspirants a obtindre una beca han de presentar la sol·licitud exclusivament per via electrònica. Per a això han d'accedir a la seu electrònica de la Generalitat (https://sede.gva.es), punxar en l'apartat «Serveis en línia» i buscar el tràmit de sol·licitud de beca dissenyat a aquest efecte.  
En aquest tràmit cal especificar l'especialitat o classe de beca a què s'opta, així com el currículum, a fi de poder obtindre l'autobaremació inicial dels mèrits presentats de forma automàtica. Cal presentar una sol·licitud per cada una de les modalitats.  
En cas de presentar més d'una sol·licitud per a una determinada convocatòria, únicament es té en compte l'última presentada; les anteriors són arxivades.  
2. Hi ha un correu d'assistència tècnica, destinat a resoldre qualsevol problema tècnic relacionat amb la presentació electrònica de l'esmentada sol·licitud.  
3. El formulari de sol·licitud ha d'incorporar una declaració responsable per mitjà de la qual el sol·licitant manifesta sota la seua responsabilitat que totes les dades contingudes en la sol·licitud i en el currículum que adjunta són verídics i que es troba en possessió de la documentació que així ho acredita, la qual queda a disposició de la Generalitat per a la comprovació, control i inspecció que s'estimen oportuns. Segons el que disposa l'article 69.4 de la Llei 39/2015, d'1 d'octubre, del procediment administratiu comú de les administracions públiques, la inexactitud, falsedat o omissió, de caràcter essencial, en qualsevol dada o manifestació en l'esmentada declaració responsable, així com la falta d'acreditació dels requisits exigits, determina la impossibilitat de continuar en la convocatòria.  
4. Igualment, ha d'incloure una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions (BOE 176, 25.07.2006).  
5. Per a poder efectuar la presentació electrònica per mitjà de la plataforma de tramitació de la GVA, el sol·licitant ha de disposar de qualsevol dels sistemes de signatura electrònica admesos en la seu de la Generalitat i que allí s'indiquen.  
6. La presentació de la sol·licitud en el registre electrònic es pot acreditar per mitjà del rebut expedit per aquest de manera automàtica. Es pot recuperar l'esmentat justificant de registre accedint a l'àrea personal (https://www.tramita.gva.es/cdc/), apartat «Sol·licituds entregades».  
A l'efecte del còmput de terminis, és vàlida i produeix efectes jurídics la data d'entrada consignada en el rebut que expedeix el registre electrònic. La Generalitat garanteix que la data i l'hora assignada en el rebut és l'hora oficial que estableix el Reial Institut i Observatori de l'Armada. La recepció en dia inhàbil a la unitat corresponent s'entén efectuada el primer dia hàbil següent. Es consideren inhàbils els dies que tinguen la condició de festes oficials a la Comunitat Valenciana.  
  
7. El sol·licitant pot fer el seguiment de la tramitació de la beca, accedint a la seu electrònica i seleccionant el tràmit de consulta de beca creat a aquest efecte.  
8. La presentació de la sol·licitud per a optar a les beques, sense perjuí d'una possible impugnació, implica que el sol·licitant accepta aquestes bases.  
9. Si la sol·licitud presentada en termini no reuneix els requisits indicats en la convocatòria o no és aportada alguna documentació de la que aquella exigeix, cal requerir la persona interessada perquè l'esmene en el termini màxim de deu dies hàbils, i advertir-li que si no ho fa es considerarà que ha desistit en la seua sol·licitud. Aquesta esmena cal fer-la també de forma electrònica seleccionant el tràmit creat a aquest efecte.  
  
Article 7. Documentació acreditativa dels mèrits  
1. A fi de reduir les càrregues administratives a les persones interessades, no cal acompanyar la sol·licitud i currículum amb la documentació acreditativa dels mèrits.  
2. Únicament les persones seleccionades per a la fase d'entrevista han de presentar la documentació acreditativa dels mèrits detallats en el currículum en el moment de l'entrevista. Si aquesta documentació es troba ja en poder de l'Administració, es pot incloure una autorització perquè aquesta obtinga directament l'acreditació. Aquesta documentació és la següent:  
a) Còpia compulsada de la titulació acadèmica requerida en la convocatòria, expedida o homologada per les autoritats espanyoles o dels altres països de la Unió Europea.  
En el supòsit de trobar-se en tràmit l'expedició del títol, es pot presentar un certificat acadèmic d'haver acabat els estudis expedit per l'òrgan competent juntament amb el rebut de l'abonament de les taxes corresponents.  
b) Expedient acadèmic compulsat amb la nota mitjana oficial.  
c) Còpia compulsada de qualsevol altre document que acredite la possessió de títols, màsters, cursos, mèrits docents, investigadors o professionals que es vulguen al·legar.  
d) Documentació que acredite trobar-se en algun dels supòsits que estableix l'apartat 4 de l'article 3, que determinen la preferència de la concessió de la beca en cas d'empat en la valoració.  
e) En cas d'acreditar experiència professional relacionada directament amb l'objecte de les beques de cada convocatòria, l'informe de vida laboral, expedit per la Tresoreria General de la Seguretat Social, acompanyat d'una còpia dels contractes de treball.  
3. Els mèrits que no siguen acreditats suficientment no seran tinguts en compte a l'efecte de la valoració.  
4. El compliment temporal dels mèrits s'entén referit a la data d'acabament del termini de presentació de sol·licituds.  
5. Si en qualsevol moment del procés arriba a coneixement de la comissió avaluadora corresponent que alguna de les persones sol·licitants no posseeix tots els requisits exigits, li ha de requerir l'acreditació d'aquests requisits. En cas que no els acredite en el termini de deu dies, quedarà exclosa del procés, després de la indicació prèvia de les inexactituds o falsedats formulades pel sol·licitant.  
  
  
CAPÍTOL II  
Instrucció del procediment  
  
Article 8. Ordenació  
En cas d'empat, s'ha de resoldre a favor de les persones que en el moment d'acabar el termini de presentació de les sol·licituds hagen acreditat, i per aquest ordre: el reconeixement per l'òrgan competent de tindre certificat de discapacitat (igual o superior al 33 %), ser víctima de violència de gènere o ser víctima d'accions terroristes. I dins d'aquesta prelació, cal considerar el candidat que tinga la puntuació major obtinguda atenent els següents conceptes, i per l'ordre següent:  
  
a) En primer lloc, qui haja obtingut major puntuació en l'apartat relatiu a l'entrevista.  
b) Si persisteix la igualtat, qui haja obtingut major puntuació en l'apartat relatiu a l'expedient acadèmic.  
c) Si persisteix la igualtat, qui haja obtingut major puntuació en l'apartat relatiu a coneixements addicionals.  
d) Si persisteix la igualtat, qui haja obtingut major puntuació en l'apartat relatiu a coneixements de valencià.  
e) Si persisteix la igualtat, qui haja obtingut major puntuació en l'apartat relatiu als coneixements d'idioma de la Unió Europea.  
f) Si persisteix la igualtat, qui haja obtingut major puntuació en l'apartat relatiu a altres mèrits.  
  
Article 9. Comissió avaluadora  
1. Per a examinar les sol·licituds de beques s'ha constituir una comissió avaluadora formada pels membres següents:  
Presidència: la persona titular de la Subdirecció General de Seguretat. Pot delegar en el personal del grup A1 de l'Agència de Seguretat i Resposta a les Emergències.  
Vocals:  
a) La persona titular del Servei de Formació en Seguretat i Emergències. Pot delegar en el personal del grup A1 de l'Agència de Seguretat i Resposta a les Emergències.  
b) La persona titular de la Secció de Formació de l'IVASPE. Pot delegar en el personal del grup A1/A2 de l'Agència de Seguretat i Resposta a les Emergències.  
c) Dos funcionaris del grup A1 de la Presidència de la Generalitat.  
  
2. Els membres de la comissió avaluadora poden ser assessorats pel personal tècnic o professional que es considere necessari, que pot assistir a les sessions amb veu però sense vot.  
3. La comissió s'ha de sotmetre, quant al règim de funcionament, al que la legislació bàsica de règim jurídic de les administracions públiques disposa per als òrgans col·legiats.  
4. La comissió ha de prendre els acords per majoria simple, cal alçar acta de les sessions que celebre i dels acords que adopte.  
  
Article 10. Procés de selecció  
1. A la vista dels mèrits al·legats en el currículum, la comissió avaluadora els ha de valorar d'acord amb la informació obtinguda en l'autobaremació que s'obté de manera automàtica a l'omplir el currículum, i ha de publicar durant deu dies la llista provisional en la seu electrònica o portal institucional de la Generalitat en internet, ordenada segons la puntuació obtinguda per tots els aspirants, per a la fase d'al·legacions.  
  
2. Els candidats i candidates que obtinguen la millor puntuació seran convocats a una entrevista per a valorar que els perfils personals i professionals s'adeqüen a les activitats que calga exercir, d'acord amb els coneixements que per a cada una de les especialitats es descriuen en l'article 4, apartat 1, lletra F.  
  
3. En acabar el procés selectiu, la comissió avaluadora, en el termini de deu dies, ha d'elaborar una proposta de resolució que continga la relació de beneficiaris i una borsa de reserva constituïda pels aspirants que no resulten adjudicataris de les beques, prioritzada per ordre de puntuació, per a cobrir les vacants que es puguen produir durant el període de gaudi. Així mateix, ha d'incloure una relació dels aspirants les sol·licituds dels quals hagen sigut desestimades, amb indicació de les causes que han motivat la denegació.  
  
  
CAPÍTOL III  
Finalització del procediment  
  
Article 11. Concessió, notificació i publicitat  
1. El termini màxim per a dictar i notificar la resolució sobre les sol·licituds formulades és de tres mesos a comptar de la data de publicació de la convocatòria en el Diari Oficial de la Generalitat Valenciana, sense perjuí de l'ampliació de terminis en els termes que preveu l'article 32 de la Llei 39/2015, d'1 d'octubre, del procediment administratiu comú de les administracions públiques.  
2. En cas que transcórrega el termini establit sense que s'haja dictat i notificat resolució expressa, les persones interessades han d'entendre desestimades les sol·licituds per silenci administratiu, de conformitat amb el que estableix l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat.  
3. La resolució de concessió l'ha de dictar el president de la Generalitat, a la vista de la proposta de la comissió avaluadora, i ha de contindre la relació de beneficiaris i una borsa de reserva prioritzada en funció de la puntuació obtinguda. Aquesta resolució s'ha de publicar en el Diari Oficial de la Generalitat Valenciana.  
4. La publicació de la resolució produeix els efectes de notificació a les persones interessades, i cal inserir la informació corresponent en la seu electrònica o portal institucional de la Generalitat en internet.  
5. La Presidència de la Generalitat ha de remetre a la Base de Dades Nacional de Subvencions les beques concedides indicant, segons cada cas, la convocatòria, el programa i el crèdit pressupostari a què s'imputen, el beneficiari, la quantitat concedida i l'objecte o finalitat de la beca. També cal informar, quan corresponga, sobre la distribució per anualitats, en cas de beques plurianuals.  
  
  
TÍTOL IV  
Exercici de les beques i obligacions  
  
Article 12. Unitat de realització de les pràctiques  
1. Els beneficiaris de les beques estan obligats a incorporar-se al departament que hom els indique en el termini establit, a exercir l'activitat que ha motivat la concessió durant el període de gaudi i a guardar el degut secret i confidencialitat dels assumptes en què intervinguen, així com a complir les obligacions establides tant en l'article 14 de la Llei general de subvencions com en la mateixa convocatòria.  
  
2. Durant el període de gaudi de les beques, els beneficiaris han d'exercir les pràctiques en horari màxim de trenta hores setmanals, que es distribuiran de la forma en què les organitze el tutor o tutora de l'òrgan que exercisca la tutela.  
  
Article 13. Duració de les beques  
1. El període de duració de les beques és de dotze mesos, des de la data que s'indique en la resolució de concessió. Aquesta resolució s'ha de publicar en el Diari Oficial de la Generalitat Valenciana.  
2. El període de duració es pot prorrogar, sense necessitat de nova convocatòria, per un període màxim de dotze mesos addicionals, sempre que hi haja disponibilitat pressupostària i l'exercici de l'activitat que s'estiga efectuant així ho requerisca o aconselle.  
  
Article 14. Obligacions i drets dels beneficiaris  
1. Els beneficiaris de la beca han d'estar al corrent en el compliment de les seues obligacions tributàries i davant de la Seguretat Social, tot això amb anterioritat a dictar-se la proposta de resolució de concessió de la beca, de conformitat amb el que estableix l'article 14.1.e de la Llei 38/2003, general de subvencions, per a la qual cosa han d'autoritzar expressament l'Administració, en el moment subscriure el model de sol·licitud, per a obtenir directament aquesta informació.  
2. Els beneficiaris estan obligats a acceptar la concessió de la beca i a renunciar a qualsevol altra beca que gaudisquen simultàniament en tot o en part.  
3. Amb l'acceptació de les bases de la convocatòria, els becaris cedeixen gratuïtament i de forma indefinida els resultats obtinguts com a conseqüència del desenvolupament de les beques, així com la memòria final, si és el cas, a l'Agència de Seguretat i Resposta a les Emergències, que es reserva el dret de publicar-los i utilitzar-los, llevat que la normativa aplicable al cas dispose una altra cosa.  
  
Article 15. Règim d'incompatibilitats  
1. Aquestes beques són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenvolupament d'aquesta. La infracció d'aquesta regla deixa sense efecte la beca adjudicada, amb audiència prèvia de la persona interessada.  
2. Quan el beneficiari o beneficiària de la beca siga personal de la Generalitat, queda en la situació administrativa que siga procedent, d'acord amb la normativa vigent en matèria de funció pública.  
3. Quan el beneficiari o la beneficiària de la beca no mantinga cap relació amb la Generalitat, la condició i aprofitament de la beca no implica cap vinculació laboral o administrativa amb la Generalitat.  
  
Article 16. Obligacions de l'entitat concedent  
Són obligacions de l'Agència de Seguretat i Resposta a les Emergències, en relació amb les beques que es concedisquen d'acord amb aquestes bases:  
a) Proporcionar el suport necessari i facilitar la utilització dels mitjans, instruments i equips que siguen necessaris per al normal exercici de l'activitat objecte de la beca.  
b) Designar un tutor o tutora per a coordinar i orientar les activitats que els becaris hagen de fer, assignar les funcions que hagen d'acomplir en el curs de les pràctiques, fer-ne el seguiment i suport necessari, que resolga els dubtes que puguen sorgir, i avalue l'aprofitament de les pràctiques.  
c) Vetlar pel desenvolupament adequat del programa de formació.  
d) Expedir el corresponent certificat d'aptitud i aprofitament a favor del becari o becària, en acabar el termini de la beca i després de l'informe favorable del tutor o tutora, d'acord amb el pla de control que s'establisca a aquest efecte.  
e) Tramitar l'alta en el règim general de la Seguretat Social i efectuar les corresponent cotitzacions, en aplicació del que disposa el Reial decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació.  
  
  
Article 17. Borsa de reserva  
1. S'ha de constituir una borsa de reserva prioritzada per ordre decreixent de puntuació.  
2. Tenen dret a ser inclosos en la borsa de reserva els aspirants que, després d'haver concorregut a l'entrevista inclosa en el procés selectiu, hagen sigut avaluats per aquest concepte i no hagen resultat adjudicataris de les beques.  
3. En cas que es produïsquen vacants durant el període de gaudi de les beques, a causa de renúncies, abandons, incompliments d'obligacions o qualsevol altra incidència, es pot concedir una nova beca, per la resta del període màxim de gaudi d'aquesta, entre els integrants de la bossa regulada en aquest article. En aquest cas la concessió s'ha d'efectuar segons l'ordre prioritzat de la borsa. Si la vacant es produeix una vegada transcorreguda la meitat del període de duració de la beca, aquesta es pot declarar deserta.  
4. La condició d'integrant de la bossa de reserva no genera, en cap moment, cap relació amb la Generalitat ni compromís d'accedir a la condició de becari.  
  
  
TÍTOL V  
Quantia, pagament i justificació de les beques  
  
Article 18. Dotació econòmica individual  
1. Les beques estan dotades individualment amb una quantitat bruta que serà definida en cada convocatòria. Sobre aquest import cal practicar la retenció corresponent a compte de l'impost sobre la renda de les persones físiques, i les altres que, si és el cas, pogueren correspondre, així com la corresponent cotització a la Seguretat Social en els termes que estableix el Reial decret 1493/2011, de 24 d'octubre.  
  
2. En cas de pròrroga de les beques, en el segon període la quantia procedent ha de ser la que resulte aplicable d'acord amb la resolució a què es refereix l'article 17.1 del Decret 132/2009, de 4 de setembre, del Consell, pel qual es regula la concessió de beques.  
3. Les quantitats abonades no tindran en cap cas el caràcter de salari o retribució, sinó d'ajuda econòmica per a les despeses que la beca comporta.  
4. Durant el període de vigència de la beca, a fi que la quantia de l'ajuda concedida no es veja indirectament minvada, es poden abonar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a consideració del tutor o tutora responsable de la formació, s'entenguen necessaris o convenients als propòsits d'aquesta. En aquest cas, les despeses esmentades s'han de rescabalar en els termes que, per al personal de la Generalitat i l'adscrit funcionalment al servei d'aquesta, estableix el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris. L'aplicació d'aquesta normativa es refereix únicament als conceptes i quanties que hagen de ser rescabalats sense que això implique una modificació en la relació jurídica del becari amb l'Administració.  
  
  
Article 19. Pagament i justificació  
L'import de les beques s'ha d'abonar mensualment, després de la certificació del o de la responsable de la unitat administrativa amb rang mínim de direcció de servei, en què el becari o becària exercisca l'activitat.  
  
Article 20. Pèrdua del dret al cobrament i reintegrament  
1. La renúncia a la beca implica la pèrdua de tots els drets inherents a aquesta i, per tant, el seu import deixarà de percebre's a partir d'aquest moment.  
2. En cas de produir-se alguna renúncia a la beca concedida, cal procedir a cobrir les vacants que es puguen produir, servint-se amb aquesta finalitat de la borsa de reserva que resulte del procediment de selecció prèviament efectuat i en l'ordre establit en aquesta.  
3. Es perd el dret al cobrament total o parcial de la beca en el supòsit de falta de justificació o de concurrència d'alguna de les causes previstes en l'article 37 de la Llei 38/2003, de 17 de novembre, general de subvencions.  
4. És procedent reintegrar la quantitat percebuda i exigir l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, general de subvencions, així com en els supòsits següents, garantint, en tot cas, el dret d'audiència a la persona interessada:  
  
a) Quan es destine la quantitat percebuda a altres fins diferents de l'objecte de l'ajuda.  
b) Quan s'incórrega en algun dels casos d'incompatibilitat de la beca que estableix l'article 15.  
5. En la tramitació dels procediments cal garantir en tot cas el dret d'audiència a la persona interessada.  
  
Article 21. Suspensió de la beca  
1. En els supòsits en què, per raó d'infantament, adopció o acolliment, s'interrompa el període de duració establit, la persona interessada ha de continuar meritant i percebent l'import de la beca atorgada i recuperar amb posterioritat el període interromput.  
2. Igualment, en casos d'ingrés hospitalari prolongat cal recuperar amb posterioritat el temps de pràctiques interromput.  
3. En tots dos casos, cal acreditar la situació per mitjà dels certificats oficials corresponents i comunicar-ho al tutor o tutora del beneficiari.  
  
  
Article 22. Dades de caràcter personal  
Les dades de caràcter personal contingudes en el formulari de sol·licitud de la beca poden ser inclosos en un fitxer per al seu tractament pel titular responsable d'aquest, en l'ús de les funcions que tinga atribuïdes i en l'àmbit de les seues competències. Així mateix, cal informar els interessats de la possibilitat d'exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei orgànica 15/1999, de protecció de dades de caràcter personal.  
  
  
DISPOSICIONS ADDICIONALS  
  
Primera. Despesa pública  
L'aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjuí de les possibles convocatòries que puguen resoldre's d'acord amb la consignació pressupostària que s'establisca en el corresponent exercici.  
  
  
Segona. Facultat de desenvolupament, interpretació i resolució d'incidències  
S'autoritza el director general de l'Agència de Seguretat i Resposta a les Emergències a dictar les instruccions que siguen necessàries, en l'àmbit de les seues competències, per a l'aplicació d'aquest decret i de les corresponents convocatòries.  
També ha de resoldre tant els dubtes com els conflictes que puguen plantejar els beneficiaris de les beques en l'exercici de la seua funció, així mateix les incidències que es produïsquen durant el període de gaudi de les beques, amb audiència prèvia de la persona interessada.  
  
Tercera. Concessió  
A fi de garantir la transparència en els procediments de subvencions que recull la Llei 19/2013, de 9 de desembre, de transparència, accés a la informació pública i bon govern, les dades relatives a aquestes beques s'inclouen en la Base de Dades Nacional de Subvencions (BDNS). La Presidència de la Generalitat ha de remetre a la BDNS, per mitjà del titular de la sotssecretaria, informació sobre les convocatòries i les resolucions de concessió.  
  
  
DISPOSICIÓ FINAL  
  
Única. Entrada en vigor  
Aquest decret entra en vigor l'endemà de ser publicat en el Diari Oficial de la Generalitat Valenciana.  
  
València, 23 de gener de 2017  
  
El president de la Generalitat,  
XIMO PUIG I FERRER


Còpia Permalink ELI